KYK: Nuwe Spacey-fliek ’n ‘volslae ramp’ | Netwerk24
21 Augustus 2018 05:58
Kevin Spacey se splinternuwe fliek, Billionnaire Boys Club, het uiters vrotsig gevaar op sy openingsaand by die loket en het net minder as R2 000 verdien.
Volgens www.news.com.au het die fliek ’n skamele $126 (omtrent R1 838) ingebring.
Dit is die Hollywood-akteur se eerste verskyning op die silwerdoek sedert talle aantygings van seksuele teistering deur ander mans teen hom aan die lig gekom het.
Die fliek is op die openingsaand slegs in tien teaters in Amerika vertoon.
The Hollywood Reporter berig dat dié misdaaddrama, wat handel oor ’n groep ryk jong mans wat betrokke raak by ’n Ponzi-skema in Los Angeles in die 1980's, as ’n volslae ramp beskou kan word.
Dit is ondanks ’n indrukwekkende rolverdeling met akteurs soos Judd Nelson, Ansel Elgort, Emma Roberts en Taron Egerton.
Spacey (59), wat in die verlede met twee Oscars bekroon is, speel slegs ’n klein rolletjie in die Billionaire Boys Club.
Sy vorige fliek, Baby Driver, het $20,5 miljoen (ongeveer R292 miljoen) op sy openingsaand by die loket verdien.
Die organiseerders van die bekroonde Emmy-toekennings het kort ná die aantygings teen Spacey verlede jaar gesê dat hulle ’n spesiale eerbewys aan die akteur terugtrek in die lig van die gebeure.
Meer oor: Vermaak | Kevin Spacey | Flieks
Kevin Spacey dalk aangekla weens seksmisdrywe
Kevin Spacey se broer oor hul ‘verkragtende Nazi-pa’